b'\n_START_ARTICLE_\nArecibon radioteleskooppi\n_START_SECTION_\nRadioteleskoopin kuvaus\n_START_PARAGRAPH_\nArecibon radioteleskooppi on halkaisijaltaan 305 metri\xc3\xa4. Vertailun vuoksi Suomen merkitt\xc3\xa4vin Mets\xc3\xa4hovin radioteleskooppi Kirkkonummella on halkaisijaltaan 13,7 metri\xc3\xa4. Mit\xc3\xa4 suurempi radioteleskooppi on, sit\xc3\xa4 heikomman signaalin se pystyy havaitsemaan avaruudesta. T\xc3\xa4st\xc3\xa4 syyst\xc3\xa4 Arecibon radioteleskooppi kykenee moniin havaintoihin, kuten kaukaisten asteroidien ja komeettojen, heikkojen pulsarien, tai ionosf\xc3\xa4\xc3\xa4rin havaitsemiseen tarkkuudella, johon pienemm\xc3\xa4t radioteleskoopit eiv\xc3\xa4t kykene. Arecibon radioteleskooppi on toinen maailman kahdesta aktiivisesti k\xc3\xa4ytetyst\xc3\xa4 planetaarisesta tutkasta. Radioteleskooppiin kuuluu nelj\xc3\xa4 tutkal\xc3\xa4hetint\xc3\xa4, joiden l\xc3\xa4hetystaajuudet ovat 2380 MHz (aallonpituus 12,6 cm), 430 MHz (69,8 cm), 47 MHz (6,4 m) ja 8 MHz (37,5 m)._NEWLINE_Arecibon observatorio avattiin vuonna 1963. Luonnon muovaamaan painanteeseen kiinte\xc3\xa4sti asennetun teleskoopin vastaanotin sijaitsee 18 kaapelin varassa 150 metrin korkeudella maljasta. Teleskooppia itsess\xc3\xa4\xc3\xa4n ei voi liikutella, mutta sen vastaanottimen asentoa voidaan muuttaa vastaanottamaan signaaleja noin 40 asteen levyisell\xc3\xa4 vy\xc3\xb6hykkeell\xc3\xa4 zeniitin ymp\xc3\xa4rill\xc3\xa4. Koska Puerto Rico sijaitsee l\xc3\xa4hell\xc3\xa4 p\xc3\xa4iv\xc3\xa4ntasaajaa, voidaan sill\xc3\xa4 havaita esimerkiksi kaikki Aurinkokunnan planeetat. Vuonna 1974 radioteleskooppi kunnostettiin ja katettiin 38\xc2\xa0778 alumiinipaneelilla, mik\xc3\xa4 nosti teleskoopin suurimman teoreettisen havaintotaajuuden 5000 MHz:iin (6 cm).  Tehokkaampi l\xc3\xa4hetin lis\xc3\xa4ttiin vuonna 1996, jolloin radioteleskooppiin lis\xc3\xa4ttiin my\xc3\xb6s gregoriaaninen heijastusj\xc3\xa4rjestelm\xc3\xa4 kohdistamaan radios\xc3\xa4teet havaitsimeen sek\xc3\xa4 metallinen verkko teleskoopin reunoille est\xc3\xa4m\xc3\xa4\xc3\xa4n maan l\xc3\xa4mp\xc3\xb6s\xc3\xa4teilyn h\xc3\xa4iri\xc3\xb6it\xc3\xa4 havaittuihin radiosignaaleihin. _NEWLINE_Arecibon radioteleskoopilla tehdyist\xc3\xa4 l\xc3\xb6yd\xc3\xb6ist\xc3\xa4 merkitt\xc3\xa4vin lienee Hulsen ja Taylorin vuonna 1974 havaitsema kaksoispulsari PSR B1913+16, joka oli ensimm\xc3\xa4inen ep\xc3\xa4suora gravitaatioaaltojen havainto, siten todisti Albert Einsteinin suhteellisuusteorian oikeaksi ja toi havaitsijoilleen Nobelin fysiikanpalkinnon vuonna 1993. Lis\xc3\xa4ksi teleskoopin avulla on muun muassa todistettu neutronit\xc3\xa4htien olemassaolo ja Merkuriuksen ja Venuksen kiertoajat Auringon ymp\xc3\xa4ri, havaittu yksi nopeimmin py\xc3\xb6rivist\xc3\xa4 tunnetuista pulsareista, ja yhdet ensimm\xc3\xa4isist\xc3\xa4 eksoplaneetoista.'